Diari Oficial de la Generalitat Valenciana


Sumari del DOGV 6120, del 09-10-2009 (2009/11182)

DECRET 18/2009, de 8 d'octubre, del president de la Generalitat, pel qual concedeix la Placa d'Or de la Generalitat al Mèrit Esportiu, en l'edició 2009, a la Federació de Pilota Valenciana.
---------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6120

Data del DOGV
:   09-10-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/11789


Data del document
:   08-10-2009

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 18/2009, de 8 d'octubre, del president de la Generalitat, pel qual concedeix la Placa d'Or de la Generalitat al Mèrit Esportiu, en l'edició 2009, a la Federació de Pilota Valenciana. [2009/11774]  
La Llei 4/1993, de 20 de desembre, de la Generalitat, de l'Esport de la Comunitat Valenciana, assenyala en l'article 3, com una de les línies generals d'actuació en el desenvolupament de la política esportiva de la Generalitat, el reconeixement i premi a les persones que s'hagen distingit en la pràctica, gestió i promoció de l'esport, mitjançant la Placa de la Generalitat al Mèrit Esportiu.  
El Decret 33/1986, de 10 de març, del Consell, i l'Ordre de 26 de juny de 1989, de la Conselleria de Cultura, Educació i Ciència, modificada per l'Ordre de 7 de novembre de 2003, de la Conselleria de Cultura, Educació i Esport, regulen la concessió de la Placa de la Generalitat al Mèrit Esportiu.  
La Federació de Pilota Valenciana celebrarà enguany el seu vint-i-cinqué aniversari.  
Els més de 220 clubs de pilota que provenen de poblacions de tota la Comunitat Valenciana fan palés l'auge de l'esport autòcton en totes les modalitats (frontó, galotxa, escala i corda, llargues, raspall, palma, perxa, galotxetes, frontó amb frares, rebot i joc al carrer).  
L'impulsor principal d'este augment d'activitat cal cercar-lo en les iniciatives de la mateixa Federació de Pilota, en col·laboració amb la Generalitat i les institucions provincials i locals, una estreta col·laboració que ha donat els seus fruits: en l'àmbit escolar s'ha passat de 50 a més de 1.000 equips en els Jocs Esportius de la Comunitat, només en 10 anys; de 20 escoles existents a principi dels anys noranta, hui n'hi ha més d'un centenar.  
També els clubs de pilota n'han vist triplicat el nombre, que ha passat de 70 clubs inscrits en la Federació a final dels noranta als més de 220 que existeixen en l'actualitat.  
A més, per a formar adequadament els futurs jugadors, la Federació de Pilota compta amb cinc escoles de tecnificació dirigides als jugadors d'elit de totes les modalitats.  
Tot açò cal sumar-ho a la multitud de tallers de promoció, campus de perfeccionament, concentracions d'escoles, a la celebració del Dia de la Pilota, la creació del campionat femení, l'impuls del programa Pilota a l'Escola i el pla de modernització, entre altres actuacions.   
Per això, en reconeixement a la seua dedicació per a la recuperació i promoció dels senyals d'identitat valencians, a través de l'esport,   
DECRETE  
Concedir la Placa de la Generalitat al Mèrit Esportiu, en la categoria d'Or, a la Federació de Pilota Valenciana.  
València, 8 d'octubre de 2009  
El president de la Generalitat,  
FRANCISCO CAMPS ORTIZ